3rd T20I: India won by 7 vickets to clean sweep series
సిరీస్ గెలిచి సత్తా చాటుకున్న భారత్
వన్డే సిరీస్‌లో ఆస్ట్రేలియా జట్టు చేతిలో ఓడిపోయిన కసిమీదున్న భారత జట్టు వెంటనే అదే గడ్డపై టీ20 సిరీస్‌ని క్లీన్ స్వీప్ చేసి తన సత్తా చాటుకుంది.
TNN | Updated:
Feb 4, 2016, 09:47AM IST
వన్డే సిరీస్‌లో ఆస్ట్రేలియా జట్టు చేతిలో ఓడిపోయిన కసిమీదున్న భారత జట్టు వెంటనే అదే గడ్డపై టీ20 సిరీస్‌ని క్లీన్ స్వీప్ చేసి తన సత్తా చాటుకుంది. సిడ్నీ వేదికగా ఆదివారం జరిగిన చివరి టీ20 మ్యాచ్‌లో 7 వికెట్ల తేడాతో విజయం సాధించి సిరీస్‌ని కైవసం చేసుకుంది భారత్. మొదట బ్యాటింగ్ చేసిన ఆస్ట్రేలియా జట్టు 20 ఓవర్లలో 5 వికెట్లు కోల్పోయి 197 పరుగులు సాధించింది. అలా 198 పరుగుల లక్ష్యంతో బరిలోకి దిగిన భారత్.. చివర్లో అభిమానులని తీవ్ర ఉత్కంఠకి గురిచేసింది. చివరి ఓవర్‌లో భారత్ గెలవడానికి 17 పరుగులు అవసరం కాగా అదే సమయంలో క్రీజులో వున్న యువరాజ్ సింగ్ మొదటి రెండు బంతులని వరుసగా ఒక ఫోర్, ఒక సిక్సుతో జట్టుని విజయానికి చేరువ చేశాడు. దీంతో తర్వాతి నాలుగు బంతుల్లో ఏం జరుగుతుందా అనే ఉత్కంఠ మరింత అధికమైంది. అలా చివరి వరకు కొనసాగిన సస్పెన్స్‌కి తెరదించుతూ చివరి బంతిని సిక్సర్‌గా మలిచి టీమిండియాకి మరిచిపోలేని విజయాన్ని అందించాడు సురేష్ రైనా . ఈ మ్యాచ్‌లో రోహిత్ శర్మ (52), శిఖర్ ధావన్ (26), విరాట్ కోహ్లీ (50)లు రాబట్టిన పరుగులు టీమిండియా విజయంలో భాగమయ్యాయి. టీమిండియా విజయం ముందు ఆస్ట్రేలియా బ్యాట్స్‌మన్ వాట్సన్ చేసిన సెంచరీ వృధా అయ్యింది. సిరీస్ గెలిచిన అనంతరం ట్రోఫీ అందుకున్న టీమిండియా కెప్టేన్ ఎంఎస్ ధోనీ ... ఈ సక్సెస్ క్రెడిట్‌ని మొదటిగా బౌలర్లకి ఇవ్వాలని అభిప్రాయపడ్డాడు. బ్యాట్స్‌మెన్ కూడా మంచి ప్రతిభే కనబర్చినప్పటికీ.. బౌలర్లు మాత్రం మరింత ఫంటాస్టిక్‌గా ఆడారు అని బౌలర్లని ప్రశంసించాడు ధోనీ. అంతా అనుకున్నట్టే జరిగితే, పరిస్థితులనిబట్టి రెండు, మూడు మార్పులు చేర్పులు వుంటుండవచ్చేమో కానీ లేదంటే ఇక వరల్డ్ టీ20కి టీమిండియా జట్టు ఇలాగే వుంటుందని స్పష్టంచేశాడు ధోనీ.
ఇదిలావుంటే, ఈ సిరీస్‌లకి ఆతిథ్యమిచ్చిన ఆస్ట్రేలియా జట్టు టీ20 వరల్డ్ కప్ కన్నా ముందుగా న్యూజీలాండ్‌లో జరగనున్న 3 వన్డే మ్యాచ్‌ల సిరీస్‌తోపాటు ఆ వెంటనే మరో 2 టెస్ట్ మ్యాచ్‌‌ల సిరీస్‌లో పాల్గొననుంది. ఇక టీమిండియా విషయానికొస్తే, అదే టీ20 వరల్డ్ కప్ కన్నా ముందే సొంత గడ్డపై జరగనున్న 3 మ్యాచ్‌ల టీ20 సిరీస్‌లో భారత జట్టు శ్రీలంకతో తలపడనుంది.